Mick Pedaja

**Mick Pedaja** (sündinud 7. märtsil 1993) on Eesti muusik ja helilooja.

Lisaks muusikale tegeleb ta ka fotograafiaga. Tema muusika kannab edasi ambientset akustilist folki ning sinna juurde on ta põiminud elektroonilisi rütme.

Ta on välja andnud neli täispikka stuudioalbumit:"Hingake/Breathe", "Avaimus", "Pray" ja "SULA". Samuti on tal ilmunud EP "Ärgake". Viimastel aastatel on ta välja lasknud palju filmi- ja sarjamuusikat: "Elu ja armastus", "Skandinaavia Vaikus", "Talve", "Soo", "Reetur" jpt. 

Tema muusikaline helikeel on seotud ka fotograafia ning looduses käimisega. Mick esineb tihti koos abikaasa Angeeliaga, kellega koos on ta loonud palju muusikat, neil on ka ilmunud ühine album "Life Of Patterns" MIANGi nime alt.

2018. aastal loodi koos abikaasa Angeelia Pedajaga ühine alternatiivmuusika festival Hoovus, mis sai alguse paar aastat varem Vääna-Jõesuus toimunud hoovikontserdist. 

## Loominguline tegevus
### 2014
Juba 2014. aasta suvel hakkas Mick sooloplaati kavandama ning valis selleks välja viis lugu. Micku eesmärgiks muusika tegemisel on luua kuulajate kõrvadesse palju soojust ja rahu. Enamuse inspiratsioonist saab ta loodusest ja inimestest, kes teda motiveerivad. "Ärgake – EP" tuli välja 1. novembril 2014.
Samal aastal andis Mick koos oma hea sõbra Uku Kübaraga Micucu nime all välja esimese EP. Selle kooslusega sai astutud üles nii Eestis kui ka välismaal. 

### 2015
12. detsembril 2015 avaldas Mick Pedaja oma loo "Seis", mille produtsendid olid Raul Ojamaa ja Konstantin Tsõbulevski. Laulu miksis ja masterdas José Diogo Neves. Mick pääses looga lauluvõistluse "Eesti Laul 2016" finaali. Finaal toimus 5. märtsil Saku Suurhallis ning Pedaja jäi seal neljandaks.

### 2016
1. septembril 2016 tuli Mick välja singliga "Valgeks". 

14. novembril 2016 tuli tal singlina välja pala "Home" ning Sander Allikmäe lavastas laulule muusikavideo, mis jõudis Youtube'i 17. novembril.

"Hingake/Breathe" jõudis müügile 18. novembril, selle esitluskontserdid toimusid 23. novembril Tallinnas Kumu auditooriumis ja 26. novembril Tartus uues Eesti Rahva Muuseumis.

### 2017
Mick Pedaja esines 26. jaanuaril Eesti Muusikaauhinnad 2017 auhinnagalal, mis toimus Nordea Kontserdimajas. Ta võitis auhinna aasta alternatiiv-/*indie*-albumi kategoorias.

3. veebruaril 2017 astus Mick Pedaja erikülalisena üles Rootsi *indie*-folgi tähe José Gonzaleze ja The String Theory orkestri kontserdil.

Eesti Vabariigi 99. sünnipäeva pidulikul kontserdil (24. veebruaril 2017) esitas ta enda loo "Ärgake" ja Sven Grünbergi teose "Kuulake kõik".

Samal aastal andis Mick välja elektroonilise albumi "Laniakea" SUMRA nime alt. Albumi kujunduse tegi Andreas Roosson. Albumit anti välja eritiraažina vaid 50 eksemplari.

### 2018
2018. aastal andis Mick välja albumi "Avaimus".

**2019**

2019. aastal andis ta välja filmimuusika EP "Skandiaavia Vaikus (Original Motion Picture Soundtrack)"

Koos abikaasa Angeeliaga loodi ühine kooslus MIANG, mille alt anti välja album "Life of Patterns".

**2020**

Ilmus filmimuusika album "Talve / Where the Heart Is (Original Motion Picture Soundtrack)".

**2022**

Ilmus filmimuusika album "Soo (Original Motion Picture Soundtrack)".

Samuti andis Mick välja sooloalbumi "Pray".

**2023**

Ilmus filmimuusika album "Kausaypaq (Original Motion Picture Soundtrack)".

Ilmus album "SULA", mille esitluskontserdid toimusid üle kogu Eesti. 

**2024**

2024. aastal ilmus Mickul koostöös režissöör Helen Takkiniga album "Elu ja armastus / Life and love (Original Motion Picture Soundtrack)".

Samal aastal tuli välja kaks singlit "Softer / For Noel" (lugu kirjutatud pühendusega Micku pojale Noelile) ning "Sound of Pines". 

Mõlemad lood loodi ja produtseeriti koos Mallorca helilooja Sergio Llopisega.

## Viited
mickpedajamusic.com

## Välislingid
* Vabariigi aastapäeva kontsert. Mick Pedaja - "Kuulake kõik" – video, ERR Kultuur, 24. veebruar 2017
* Kaspar Viilupi plaadisoovitused, sh Mick Pedaja "Laniakea" (sisaldab plaadi helifaili linki Spotifys), ERR Kultuur, 26. juuni 2017
* Mick Pedaja Youtube'is